Gitte Seeberg (KF), 2002-12-05:
Situationen i Tjetjenien er set med alles øjne forfærdelig.
Landet ligger efter år i krig med russerne i ruiner.
Mange har mistet deres nærmeste.
Der befinder sig et meget stort antal internt fordrevne i Tjetjenien, og i naborepublikken Ingusjetien er der mere end 100.000 flygtninge, hvoraf mange lever under kummerlige kår.
Mange mennesker er efter mange års krig afhængig af den nødhjælp, der kan tilbydes dem.
Fra dansk side bidrager vi også.
Der er ingen nemme løsninger på den vanskelige konflikt i Tjetjenien.
Men det står også helt klart, at en løsning mellem Rusland og Tjetjenien nødvendigvis må være en politisk løsning.
Der har været en vis opblødning på vej.
Russerne har taget skridt til retsforfølgning af nogle af de russere, der har været med til grove overgreb på den tjetjenske befolkning, men det er ikke i noget videre omfang i alt fald ikke i forhold til, hvad der rent faktisk er foregået i landet.
Det forfærdelige terrorangreb i teateret i Moskva i oktober måned har naturligvis ikke haft nogen gavnlig virkning på den politiske situation.
Det har kun trukket fronterne yderligere op og lagt et internt pres på præsident Putin.
Russerne er naturligvis i deres gode ret til at lede efter terrorister i Tjetjenien.
Ulykkeligvis tyder meget også på, at radikale muslimske fundamentalister har godt fat mange steder i Tjetjenien.
Men russerne har ingen ret til overgreb
mod den tjetjenske befolkning i forbindelse med deres eftersøgning af terrorister. At russerne bedømmer situationen væsentligt anderledes end os, fik vi jo i Det Udenrigspolitiske Nævn at føle, da vi i april måned besøgte Moskva.
Mildt sagt var der ikke meget sympati for Nævnets opfordringer til russiske politikere og andre, vi mødte, til at forsøge af finde en løsning på tjetjenienspørgsmålet.
Som jeg sagde, opfatter russerne simpelt hen situationen markant anderledes, end vi gør.
Men som sagt berettiger det ikke til voldelig adfærd, og vi må fra dansk side gentage vores synspunkter om dialog og politisk løsning.
Og russerne er jo også heldigvis, som det er fremgået, enige i, har i hvert fald tilkendegivet, at det er en politisk løsning, der skal til.
Det dansk-russiske forhold er for tiden noget afkølet.
I Det Konservative Folkeparti mener vi, at regeringen har handlet korrekt, når den sagde nej til en aflysning af den tjetjenske verdenskonference i København i oktober måned.
Det hører simpelt hen med til en retsstat, at der er ytrings- og forsamlingsfrihed, og det må også russerne forstå.
Det siger sig selv, at det naturligvis har været svært for den russiske præsident at håndtere denne sag set i lyset af, at konferencen fandt sted i umiddelbar forlængelse af, at over 100 russere havde måttet lade livet som ofre for tjetjenske terrorister, og at det selvfølgelig kun har gjort tingene værre.
Men det må erindres, at konferencen, der også havde danske medarrangører, havde været planlagt lang tid inden tragedien i Moskva.
Og som jeg sagde før, vil det netop i sådan en situation være forkert at give efter. Jeg mener også, det var rigtigt, at topmødet mellem EU og Rusland blev flyttet fra København, for at det dansk-russiske dårlige forhold ikke skulle blokere for løsninger i forhold til udvidelsen af EU.
Det var i EU's interesse, at topmødet blev gennemført, og det var Danmarks opgave som formandsland at drage omsorg herfor.
Det håb har Det Konservative Folkeparti
også, selv om de russiske myndigheder er stærkt, som det jo fremgår, utilfredse med beslutningen om ikke at udlevere hr. Sakajev, men i stedet sætte ham på fri fod. Beslutningen er taget på et juridisk grundlag i fuld overensstemmelse med Danmarks internationale forpligtelser.
Hvis der er nogen, der har optrådt politisk i denne sag, må det jo siges at være russerne, når man i øvrigt erindrer sig de tætte kontakter, som russiske myndigheder gennem årene har haft med hr. Sakajev.
Således mødte en repræsentant for den russiske præsident Sakajev som repræsentant for den tjetjenske leder for kun 1 år siden i Rusland i forsøget på at skabe en fredsløsning.
Det Konservative Folkeparti støtter naturligvis den vedtagelse, som vi selv er medforslagsstiller på.